සෑම දිස්ත්‍රික්කයකටම ක්‍රීඩා වෛද්‍ය ඒකක ඇති කිරීමේ වැඩපිළිවෙළ යටතේ 10 වැනි ක්‍රීඩා වෛද්‍ය ඒකකය ගම්පහදී විවෘත කිරීමට කටයුතු සැලසුම්කර ඇත.ගම්බද ක්‍රීඩක ක්‍රීඩිකාවන් වෛද්‍ය ප්‍රතිකාර ලබා ගැනීමේදී කොළඹට පැමිණීමේ දුෂ්කරතාව මගහැරීම උදෙසා ක්‍රීඩා ඇමැති සී. බී. රත්නායක මහතා විසින් ක්‍රීඩා වෛද්‍ය ඒකක පිහිටුවීම ආරම්භ කළේය.ජාතික ක්‍රීඩා වෛද්‍ය ඒකකයේ ප්‍රධානී විශේෂඥ වෛද්‍ය ගීතාංජන මෙන්ඩිස් මහතාගේ මෙහෙයවීම මත රටපුරා ක්‍රීඩා වෛද්‍ය ඒකක ක්‍රියාත්මක කෙරේ.දැනටමත් කොළඹ ක්‍රීඩා වෛද්‍ය ඒකකයට අමතරව හෝමාගම, අනුරාධපුරය, කුරුණෑගල, පේරාදෙණිය, වැල්ලවාය, කළුතර, මාතර හා නුවර ප්‍රදේශවල ක්‍රීඩක ක්‍රීඩිකාවන්ට මේ පහසුකම සලසා ඇත.නුවර ක්‍රීඩා වෛද්‍ය ඒකකය පසුගිය සතියේදී පිහිටවූ අතර ගම්පහ ක්‍රීඩා වෛද්‍ය ඒකකය ඉදිරි සතියේදී විවෘත කෙරේ.ක්‍රීඩක ක්‍රීඩිකාවන්ට ඇති ආබාධ පරීක්ෂාකොට ප්‍රතිකාර ලබාදීම මේ ක්‍රීඩා වෛද්‍ය ඒකක තුලදී නොමිලේ සිදු කෙරෙන අතර ක්‍රීඩා තරගවලට පෙර ඖෂධ ලබාගැනීමේදී අවශ්‍ය උපදෙස්ද සැපයේ.මේ හේතුවෙන් තහනම් ශරීර උත්තේජන චෝදනාවලින් මිදී මනා ශරීර සෞඛ්‍යයකින් ක්‍රීඩාවේ යෙදීමේ අවස්ථාව හිමිවේ.ඉතා ඉක්මනින් උතුරු නැගෙනහිර ප්‍රදේශවල ක්‍රීඩා වෛද්‍ය ඒකක පිහිටුවීමට බලාපොරොත්තු වන අතර මඩකලපුව හා යාපනය ප්‍රදේශවල ලබන මාසයේ මුල් සතියේදී ක්‍රීඩා වෛද්‍ය ඒකක පිහිටුවීමට කටයුතු සැලසුම් කර ඇත..